Euroopa Parlamendi ja nõukogu määruse (EÜ) nr 110/2008 (1) (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89) artikli 17 lõike 6 kohase muutmistaotluse avaldamine

(2019/C 316/10)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) 2019/787 (2) artiklile 27.

GEOGRAAFILISE TÄHISE TEHNILISE TOIMIKU MUUTMISE TAOTLUS

„BERLINER KÜMMEL“

ELi nr: PGI-DE-02049-AM01 – 28.9.2017

Muudatuse keel: saksa

Vahendaja

Saksamaa Liitvabariik

Vahendaja nimi

Bundesverband der Deutschen Spirituosen-Industrie und -Importeure e.V. [Saksa piiritusjookide tööstusharu ja importijate ühendus] Urstadtstraße 2 53129 Bonn SAKSAMAA Telefon: +49 228539940 E-post: info@bsi-bonn.de

Geograafilise tähise nimi

Berliner Kümmel

Spetsifikaadi osad, mida muudatus puudutab

Muu: kategooria muutmine

Muudatus

Toote spetsifikaadi muutmine, mis nõuab peamiste spetsifikaatide muutmist

Selgitused muudatuste kohta

Muudatusettepanek on seotud tehnilise toimiku punktiga 1.1.2 („Kategooria“), nimelt asjaoluga, et toote „Berliner Kümmel“ klassifikatsiooni muudetakse määruse (EÜ) nr 110/2008 (edaspidi „piiritusjookide alusmäärus“) II lisa 32. kategooriast („Liköör“) 23. kategooriaks („Köömnemaitselised piiritusjoogid“).

Punkti 1.1.2 kategooria „32. Liköör“ muudetakse kategooriaks „23. Köömnemaitselised piiritusjoogid“. Kuigi kõikide toodete maitset ümardatakse jätkuvalt suhkruga, on erineva magusastmega toodete sortiment lai, seega ei ole minimaalset suhkrusisaldust kindlaks määratud. Lisaks on kavas pakkuda tooteid, mille suhkrusisaldus on alla 100 g valmistoote liitri kohta, kooskõlas Saksamaa valitsuse strateegiaga vähendada tulevikus valmistoiduainete suhkrusisaldust. Loomulikult on võimalik turustada tooteid, mille suhkrusisaldus on vähemalt 100 g valmistoote liitri kohta. Seetõttu ei kaasne kategooria muutmise ettepanekuga täiendavaid muudatusi tehnilises toimikus.

Registreeritud geograafiline tähis „Berliner Kümmel“ on praegu loetletud piiritusjookide alusmääruse III lisa 32. kategoorias („Liköör“). Peamiselt tuleneb see määrusest (EMÜ) nr 1576/89 (edaspidi „esimene piiritusjookide alusmäärus“), mille kohaselt tuli geograafiline nimetus „Berliner Kümmel“ õiguslikel põhjustel liigitada liköörina tollases II lisas.

Traditsiooniliselt turustati toodet „Berliner Kümmel“ suhteliselt kõrge suhkrusisaldusega, mõnel juhul rohkem kui 100 g valmistoote liitri kohta. Esimese piiritusjookide alusmääruse klassifikatsioonisüsteemi kohaselt käsitatakse kõiki piiritusjooke, mille suhkrusisaldus on vähemalt 100 g valmistoote liitri kohta, õiguslikus mõttes automaatselt likööridena, sealhulgas jooke, mis on valmistatud köömnemaitselise piiritusjoogi valmistamise meetodit järgides. Tootekategooria „Köömnemaitselised piiritusjoogid“ kehtestati määruse (EMÜ) nr 1576/89 artikli 1 lõike 4 punktiga n ja nüüd on see loetletud määruse (EÜ) nr 110/2008 II lisa 23. kategoorias.

Määrusega (EÜ) nr 110/2008 loodi esmakordselt võimalus, et piiritusjookide tarnijad võivad ühe või mitme müüginimetuse all turustada rohkem kui ühe tootekategooria nõuetele vastavaid üldnimetusega tooteid (vt kõnealuse määruse artikli 9 lõige 3).

Selleks et ära hoida olukorda, kus toode, mida varem turustati nime all „Berliner Kümmel“, jääks määruse (EMÜ) nr 1576/89 kohaldamisalast välja alates 15. detsembrist 1989, otsustas Saksamaa valitsus liigitada selle toote kategooriasse „Liköör“. Kui aastatel 2006–2007 toimusid arutelud piiritusjookide määruse muutmise üle, ei kasutanud Saksamaa valitsus määruse (EÜ) nr 110/2008 artikli 9 lõikes 3 sätestatud uut võimalust klassifitseerida toode „Berliner Kümmel“ kõnealuse määruse II lisa punkti 23 kategooriasse.

Köömnelikööri valmistamiseks segatakse tavaliselt alkohol, enamasti põllumajandusliku päritoluga etüülalkohol, suhkru ning lõhna- ja maitseühendite või valmististega. Köömnemaitseline piiritusjoogi valmistamiseks aga maitsestatakse põllumajandusliku päritoluga etüülalkohol mitmesuguseid meetodeid kasutades looduslike köömnetega. Määrustes (EMÜ) nr 1576/89 ja (EÜ) nr 110/2008 esitatud mõiste „Köömnemaitselised piiritusjoogid“ ei sisalda üksikasju meetodite kohta, mida kasutatakse põllumajandusliku päritoluga etüülalkoholi maitsestamiseks. Traditsiooniliselt on toote „Berliner Kümmel“ puhul kasutatud külmekstraheerimist (leotamist) või destilleerimist. 2019. aastal jõustuva tulevase, muudetud piiritusjookide alusmääruse artikli 4 lõikes 12 määratletakse mitmesugused maitsestamismeetodid.

Lisaks tähendabki traditsiooniline nimetus „Berliner Kümmel“, et toode on köömnemaitseline piiritusjook, st II lisa 23. kategooria toode, mitte köömneliköör kõnealuse lisa 32. kategooria tähenduses.

TEHNILISE TOIMIKU PEAMISED SPETSIFIKAADID

„BERLINER KÜMMEL“

ELi nr: PGI-DE-02049-AM01 – 28.9.2017

1. Nimetus

„Berliner Kümmel“

2. Piiritusjoogi kategooria

Köömnemaitselised piiritusjoogid (määruse (EÜ) nr 110/2008 kategooria nr 23)

3. Piiritusjoogi kirjeldus

„Berliner Kümmel“ on toodetud Saksamaa pealinnas Berliinis põllumajandusliku päritoluga etüülalkoholi maitsestamisel köömnetega (Carum carvi L.) ja vajadusel ka muude maitset andvate koostisosadega.

Füüsikalised, keemilised ja organoleptilised omadused

Toote „Berliner Kümmel“ füüsikalised, keemilised ja organoleptilised omadused peavad vastama järgmistele nõuetele:

Füüsikalised ja keemilised nõuded

Alkoholisisaldus : vähemalt 32 mahuprotsenti

Organoleptilised nõuded

Selgus : selge Värvus : värvitu või kergelt kollakas; Lõhn (aroom) : diskreetse, st õrna ja maheda kuni tugeva köömnelõhnaga; Maitse : mahe, tasakaalustatud, diskreetse kuni tugeva köömnearoomiga

4. Asjaomane geograafiline piirkond

Piiritusjooki „Berliner Kümmel“ toodetakse Saksamaa pealinnas Berliinis, mis Berliini põhiseaduse kohaselt on ka liidumaa (Bundesland).

Toote valmistamiseks kasutatud köömned ja muud koostisosad, nt põllumajandusliku päritoluga etüülalkohol ja suhkur, ei pea enam pärinema Berliinist ega selle ümbrusest.

5. Piiritusjoogi valmistamise meetod

Traditsiooniliselt on toote „Berliner Kümmel“ valmistamiseks kasutatud kahte erinevat meetodit. Neid meetodeid saab omavahel kombineerida.

Toodet „Berliner Kümmel“ valmistatakse

— kuummeetodil, mis hõlmab põllumajandusliku päritoluga etüülalkoholi, köömne (Carum carvi L.) ja vajaduse korral ka muu taimse aine ühe- või kahekordset destilleerimist, või

— külmmeetodil, mis seisneb põllumajandusliku päritoluga etüülalkoholi maitsestamises köömneõli või köömnedestillaadiga ning vajaduse korral muude looduslike lõhna- ja maitseühenditega.

Sellele järgneb:

— magustamine suhkru või muu magusainega mitmesugustes kogustes, kuni see sisaldab 100 g või rohkem suhkrut valmistoote liitri kohta, väljendatuna invertsuhkrus;

— magustatud segu redutseerimine (vajaduse korral) joomiseks sobiliku kanguseni vee lisamise teel;

— filtreerimine (vajaduse korral);

— villimine ning

— märgistamine ja pakendamine.

6. Seos geograafilise piirkonnaga või päritolu

On tõendeid, et piiritusjooki „Berliner Kümmel“ on Berliini piirkonnas toodetud alates 1680. aastast, ning seda toodetakse seal jätkuvalt.

Valgeõieline köömen (Carum carvi L.) kasvas Berliini lähistel metsikuna. Nüüd kasvatatakse köömnet Saksamaal põllukultuurina, eriti riigi idaosas.

Köömen on oluline ka Berliini kokakunstis maitsetaimena. Ilma köömneta ei oleks Krautgulasch (kapsaguljašš), Buletten (lihapallid) või Zwiebelkuchen (sibulapirukas) Berliini stiilis road — need kaotaksid osa oma kohalikust koloriidist ja taastavatest omadustest. Köömen aitab toitu seedida, eelkõige näiteks teatavat tüüpi kapsast. Juba 19. sajandi alguses avastati, et seda võib kasutada ka meeldiva maitsega piiritusjoogi valmistamiseks. Mõned Berliini restoranid ja baarid pakuvad endiselt köömnemaitselisi roogi, mille juurde serveeritakse klaasike piiritusjooki „Berliner Kümmel“.

„Berliner Kümmel“ oli väga populaarne ka Saksa keisrite majapidamistes.

7. Euroopa Liidu või riiklikud/piirkondlikud sätted

„Berliner Kümmel“ on registreeritud määruse (EÜ) nr 110/2008 (piiritusjookide määrus) III lisas ja on seetõttu kaitstud geograafilise tähisena. Samuti peab toode vastama nõuetele, mis on sätestatud toiduaineid käsitlevates ELi horisontaalsetes õigusaktides, ELi tootepõhistes õigusaktides piiritusjookide kohta ja täiendavates riiklikes õigusaktides (näiteks tuleb partii number märkida vastavalt saadetise identifitseerimise määrusele).

8. Taotleja

Bundesministerium für Ernährung und Landwirtschaft [föderaalne toidu- ja põllumajandusministeerium] 414. osakond (veini-, õlu- ja joogisektor) Rochusstrasse 1 D-53123 Bonn SAKSAMAA

9. Vahendusasutus

Bundesverband der Deutschen Spirituosen-Industrie und -Importeure e. V. [Saksamaa piiritusjookide tööstusharu ja importijate ühendus] Urstadtstrasse 2 53129 Bonn SAKSAMAA

10. Kontrolliasutus

Senatsverwaltung für Justiz, Verbraucherschutz und Antidiskriminierung [Senati õigus- ja tarbijakaitse ning diskrimineerimisvastase võitluse amet) V osakond Salzburger Strasse 21–25 10825 Berliin SAKSAMAA

(1) ELT L 39, 13.2.2008, lk 16.

(2) ELT L 130, 17.5.2019, lk 1.